Նավթի արտահոսքը դեռ ամիսներ և տարիներ կազդի առողջության վրա
Օրենսդիրներին մտահոգում է, որ փոթորիկների շրջանը կվատթարացնի նավթի արտահոսքի պատճառած առողջական խնդիրները:
Առողջապահության փորձագետները ԱՄՆ սենատում հայտնել են, որ դեռ տարիներ և ամիսներ կպահանջվեն նավթի արտահոսքի ազդեցությունն առողջության վրա գնահատելու համար: Առողջապահության փորձագետները ԱՄՆ սենատում հայտնել են, որ դեռ տարիներ և ամիսներ կպահանջվեն Մեքսիկայի ծոցում նավթի արտահոսքի ամբողջ ազդեցությունն առողջության վրա գնահատելու համար: Ըստ նրանց` ներկայումս հնարավոր չէ կանխատեսել նավթի արտահոսքի ազդեցությունը տեղի բնակիչների կամ մաքրման աշխատանքներ իրականացնողների վրա: Զբաղվածության անվտանգության և առողջության ազգային ինստիտուտի տնօրեն Ջոն Հովարդի պնդմամբ` ընդհանուր առողջական բողոքները լուրջ չեն: “Առաջին հերթին մաշկային և շնչառական խնդիրներ, որոնք պայմանավորված են հում նավթի մեջ առկա քիմիկատներով: Անհրաժեշտ է զերծ մնալ անմիջական շփումից և անմիջապես լվացվել հակառակ դեպքում: Աչքերի, քթի և կոկորդի բորբոքում հնարավոր է հում նավթի հետ անմիջական առնչումից”,-հայտնեց նա: Ըստ Հովարդի` երկարաժամկետում հնարավոր է սրտխառնոց, գլխապտույտ, նույնիսկ հոգեկան անհանգիստ վիճակ: Ծովում մաքրման աշխատանքներին մասնակցողները բողոքում են ջերմային հարվածից: Նրանց օգնություն տրամադրելու համար տրամադրվել են շարժական կլինիկաներ: Առողջապահներն ասում են, որ առավել շատ վտանգ սպառնում է երեխաներին: “Երեխաների շնչառական և նյութափոխանակման համակարգերն ավելի արագ են աշխատում, և համապատասխան միջավայրում նրանց օրգանիզմն ավելի արագ է թունավոր նյութեր ընդունում: Մանկահասակների լիարժեք չզարգացած իմունային համակարգը նրանց առավել զգայուն է դարձնում վարակների հանդեպ”,-բացատրեց Հովարդը: Օրենսդիրներին մտահոգում է, որ փոթորիկների շրջանը կվատթարացնի առողջական խնդիրները. հում նավթը և թունավոր նյութերը կքշվեն ցամաք` վտանգելով մեծ թվով մարդկանց առողջությունը: “Մենք փոթորիկներին դիմակայելու ծրագիր ունենք, սակայն համոզված չեմ, որ դրանում առկա է նաև նավթի արտահոսքի մաքրման աշխատանքները”,-ասաց սենատոր Թոմ Հարկինը: Իսկ ԱՄՆ Առողջապահության նախարարությունից Լիզա Կապլովիցը վստահեցրեց, որ կուժեղացվի հսկողությունը և համայնքի հետ աշխատանքը”: Հանձնաժողովում լսումների ժամանակ առողջապահության փորձագետներից ոչ մեկ չկարողացավ բացատրել, թե որքան երկարատև կլինի քիմիկատների և արտանետումների թունավոր ազդեցությունը: Առողջապահության նախարարության պաշտոնյաները կոչ են արել կազմել գիտնականների անկախ մարմին, որը կհետազոտի առողջության վրա նավթի արտանետման ազդեցությունը: Առայժմ ԱՄՆ մթերքի և դեղորայքի կառավարման մարմնի հաղորդմամբ` տարածքի ջուրը դեռևս անվտանգ է, և քանի որ ձկնորսությունն արգելված է, ապա ռեստորաններում և խանութներում առկա ծովամթերքի սպառումը նույնպես անվտանգ է: